**Rhaglen Gydweithredu Iwerddon Cymru: Adroddiad Gweithredu Blynyddol 2016**

**Atodiad: Crynodeb i Ddinasyddion**

**Trosolwg**

Mae Rhaglen Gydweithredu Iwerddon Cymru yn rhaglen €100 miliwn sydd wedi ei hariannu drwy Gronfa Datblygu Rhanbarthol Ewrop yr Undeb Ewropeaidd. Bydd y Rhaglen yn cefnogi gweithrediadau â phartneriaid o Gymru ac Iwerddon, gan ganolbwyntio ar weithgareddau mewn tri maes blaenoriaeth allweddol a fydd yn cyfrannu at gynnig atebion i heriau cyffredin. Bydd Môr Iwerddon yn cael sylw canolog yn y Rhaglen o ystyried natur forol y ffin rhwng Cymru ac Iwerddon a’r manteision sylweddol a all ddeillio o’r adnodd pwysig hwn.

Mae’r Rhaglen hwn wedi ei rhannu yn bedwar maes blaenoriaeth:

Blaenoriaeth 1: Arloesi Trawsffiniol

Blaenoriaeth 2: Y ffordd y mae Môr Iwerddon a Chymunedau Arfordirol yn addasu i Newid yn yr Hinsawdd

Blaenoriaeth 3: Treftadaeth ac Adnoddau Naturiol a Diwylliannol

Blaenoriaeth 4: Cymorth Technegol

Dyma ail Adroddiad Gweithredu Blynyddol Rhaglen Gydweithredu Iwerddon-Cymru. Mae’n ymdrin â’r flwyddyn adrodd 2016.

**Prif gyflawniadau yn 2016**

* Erbyn diwedd 2016, roedd €20.7 miliwn o gyllid yr UE wedi ei fuddsoddi mewn pedwar prosiect, gan symbylu cyfanswm o €26.2 miliwn o fuddsoddiad.
* Bu’r Gyd-ysgrifenyddiaeth yn cwrdd ac yn gweithio gyda rhanddeiliaid allweddol i ddatblygu syniadau cychwynnol ac i fynd i ddigwyddiadau yng Nghymru ac Iwerddon i hyrwyddo’r Rhaglen ac i annog pobl i gymryd rhan. Mae hyn wedi arwain at nifer mawr o geisiadau yn dod i law yn ystod y cyfnod.
* Lansiwyd gwefan newydd Iwerddon Cymru [http://irelandwales.eu](http://irelandwales.eu/) ym mis Mai 2016. Ei diben yw hyrwyddo Rhaglen Gydweithredu Iwerddon Cymru ymhellach ac ennyn mwy o ddiddordeb ynddi.

**Cynnydd Ariannol**

Mae’r siart canlynol yn dangos, fesul Blaenoriaeth, cyfanswm cyllid yr UE sydd wedi ei ddyrannu, faint sydd wedi ei fuddsoddi mewn prosiectau, a faint sydd wedi ei wario gan y prosiectau.

**Siart 1: Cyllid yr UE: Cyllideb, Cymeradwywyd a Gwariwyd**

**Prosiectau a gymeradwywyd hyd at ddiwedd 2016**

Mae disgrifiad o’r gweithgareddau a gymeradwywyd o dan Flaenoriaeth pob rhaglen ac astudiaethau achos ar gael ar wefan Llywodraeth Cymru [www.irelandwales.eu](file:///%5C%5Chba76%5CERDMSCache%5Cmercerj%5CDefaultHome%5CObjects%5Cwww.irelandwales.eu)

**Blaenoriaeth 1: Arloesi Trawsffiniol**

Erbyn diwedd 2016, roedd 39% o ddyraniad y Flaenoriaeth hon wedi ei fuddsoddi mewn dau brosiect. Y cyntaf o’r rhain oedd 'Dŵr-Uisce' sy’n gais i gyflwyno cynllun carbon isel ac ynni craff integredig ar gyfer y sector dŵr. Yr ail oedd 'CALIN', cynnig yn ymdrin â Thechnoleg Nano-Iechyd. Roedd prosiect arall - 'pISCES' – wedi ei gymeradwyo gan Bwyllgor Llywio’r Rhaglen ond heb ei gymeradwyo’n ffurfiol.

Roedd un ar ddeg prosiect arall ar y gweill. Ni fydd pob un o’r cynigion sydd ar y gweill o reidrwydd yn mynd rhagddynt i’r camau cynllunio busnes, na chwaith yn cyrraedd y cam lle penderfynir pa un a ddylid eu hariannu ai peidio. Ni chafwyd unrhyw broblemau neilltuol wrth roi’r Flaenoriaeth ar waith yn ystod 2016.

**Blaenoriaeth 2: Addasu Môr Iwerddon a Chymunedau’r Arfordir i wynebu Newid yn yr Hinsawdd**

Erbyn diwedd 2016, roedd 15% o ddyraniad y Flaenoriaeth hon wedi ei fuddsoddi. Roedd hyn yn y prosiect 'CHERISH', cynnig i gasglu tystiolaeth a datblygu gwybodaeth a dangosyddion er mwyn asesu’r bygythiadau a’r cyfleoedd roedd newid yn yr hinsawdd yn ei gyflwyno i dreftadaeth forol a diwylliannol ynysoedd bychain a riffiau Môr Iwerddon. Roedd dau gynnig arall wedi eu cymeradwyo gan Bwyllgor Llywio’r Rhaglen ond heb eu cymeradwyo’n ffurfiol.

Roedd pum prosiect arall ar y gweill. Ni fydd pob un o’r cynigion sydd ar y gweill o reidrwydd yn mynd rhagddynt i’r camau cynllunio busnes, na chwaith yn cyrraedd y cam lle penderfynir pa un a ddylid eu hariannu ai peidio. Ni chafwyd unrhyw broblemau neilltuol wrth roi’r Flaenoriaeth ar waith yn ystod 2016.

**Blaenoriaeth 3:** **Treftadaeth ac Adnoddau Naturiol a Diwylliannol**

Ar ddiwedd mis Rhagfyr 2016, er nad oedd unrhyw brosiectau wedi eu cymeradwyo, bu cynnydd yn niddordeb rhanddeiliaid ynghylch datblygu prosiectau posib, yn enwedig yn hanner olaf 2016, gyda chwe chais ar y gweill.

Ni fydd pob un o’r cynigion sydd ar y gweill o reidrwydd yn mynd rhagddynt i’r camau cynllunio busnes, na chwaith yn cyrraedd y cam lle penderfynir pa un a ddylid eu hariannu ai peidio. Ni chafwyd unrhyw broblemau neilltuol wrth roi’r Flaenoriaeth ar waith yn ystod 2016. Fodd bynnag, roedd yr Awdurdod Rheoli, y Gyd-ysgrifenyddiaeth a phartneriaid gweithredol yn Iwerddon yn cydnabod bod cynnydd o ran datblygu ceisiadau yn y Flaenoriaeth hon yn arafach nac yn achos y ddwy Flaenoriaeth Weithredol arall, ac roedd hyn wedi arwain at gyfradd weithredu is. Trafododd Pwyllgor Monitro’r Cynllun hyn yn ystod 2016 a dywedodd fod natur y Flaenoriaeth hon a’r math o fudiadau oedd yn draddodiadol yn ymwneud â’r math hwnnw o weithgarwch yn rheswm allweddol dros yr arafwch yn datblygu syniadau. Aeth yr Awdurdod Rheoli ati yn gynnar yn 2017 i estyn gwahoddiad penodol am gynlluniau.

**Blaenoriaeth 4: Cymorth Technegol**

Erbyn diwedd 2016, roedd 97% o ddyraniad y Flaenoriaeth hon oedd ar gael wedi ei fuddsoddi. Roedd hyn mewn prosiect i helpu Swyddfa Cyllid Ewropeaidd Cymru a Chynulliad Rhanbarthol y De i sicrhau y caiff y rhaglen ei gweithredu’n llwyddiannus.

Ni chafwyd unrhyw broblemau sylweddol wrth weithredu’r Flaenoriaeth yn ystod 2016.